साथीले पुराण वा भजनले त्यस्तो अतिचार गरेको सुनाएको भए म प्रहरीमा जाने अमूल्य सुझाव आफैंसित राख्ने थिएँ होला। किनभने मानिस धर्मका मामिलामा आफूलाई अनावश्यक रूपले संवेदनशील देखाउन थालेका छन्। शान्त वातावरणमा बस्ने र आफूलाई मन पर्ने कुरा मात्र सुन्ने मान्छेको अधिकारबारे बोल्न थाल्यो भने “तिमी अमेरिकाबाट आएको हो?” भनेर सोधिदिन्छन्। १६–१७ वर्षअघि काठमाडौंको कालिकास्थानमा कार्यालय रहेको एउटा संचार संस्थामा काम गर्दा डिल्लीबजारस्थित सांस्कृतिक संघमा कार्यालय भएको एउटा धार्मिक संस्थाको भजनले धुरुक्क पार्थ्यो। एकदिन त्यहीं गएर भनें, “तपाईंका भगवान साँच्चै अन्तरयामी हुन् भने तपाईंको भक्तिभाव आफैं थाहा पाउलान्। होइन भने यहाँ माइक नै लगाए पनि उनले सुन्दैनन्। बरु फोनै गरेर सुनाए राम्रो होला।”
